རྒྱལ་ཕྱི་ནང་གང་སར་བཞུགས་པའི་བརྩེ་ལྡན་གྱི་ཆོས་གྲོགས་རྣམ་པ།ཆོས་རྗེ་དམ་པ་ཡིད་བཞིན་ནོར་བུ་འཇིགས་མེད་ཕུན་ཚོགས་འབྱུང་གནས་ཀྱི་ཞལ་སྔ་ནས།བསྟན་འཛིན་གྱི་སྐྱེས་བུ་རྣམས་ལ་དབང་གི་ཕྲིན་ལས་འགྲུབ་པ་ལས་གལ་ཆེ་བ་མེད་ཚུལ་གྱི་ཞལ་གདམས་གནང་བ་ལྟར།ཆོས་རྗེ་མཆོག་ཉིད་དང་།གསེར་ལྗོངས་བླ་མ་རུང་གི་ཕྲིན་ལས་ལ་བརྟེན་ནས་དེང་སང་ས་དགེ་བཀའ་རྙིང་ཇོ་ནང་བཅས་བོད་གཞིས་བྱེས་གཉིས་དང་།འཛམ་གླིང་རྒྱལ་སྤྱིའི་ཐོག་བླ་མ་མི་ཕམ་རིན་པོ་ཆེས་མཛད་པའི་དབང་སྡུད་གསོལ་འདེབས་ལ་འགྲོ་དོན་ཕྲིན་ལས་བསམ་གྱིས་མི་ཁྱབ་པ་བྱུང་དང་འབྱུང་བཞིན་ཡོད་ཅིང་།དེ་བཞིན་སྐད་ཡིག་འདྲ་མིན་གྱི་ཐོག་ཏུ་བསྒྱུར་བ་དང་།དེབ་རིགས་འདྲ་མིན་དང་དྲ་རྒྱ་འདྲ་མིན་གྱི་ཐོག་ཏུ་ཡང་འགོད་བསྐྱར་འགོད་བྱེད་བཞིན་ཡོད་ན་ཡང་།མ་དག་པའི་ཆ་ཤིན་ཏུ་མང་པོ་མཐོང་རྒྱུ་ཡོད་པས་ཅིས་ཀྱང་གཟབ་པ་གལ་ཆེ།འདིར་མ་དག་པ་ཞེས་སྨྲོས་པ་ནི་མཁྱེན་ཡོན་ལྡན་པའི་མཁས་པ་གང་མང་ཞིག་གི་དེབ་དང་དྲ་རྒྱ་སོགས་ཀྱི་ནང་དུ་བཞུགས་པ་ལ་ཟེར་གྱི་ཡོད་པ་ལས།དག་ཆ་སོགས་ལ་དོ་གལ་གཏན་ནས་མེད་པར་འདོན་རྒྱུ་ཞིག་ཡོད་པ་ཙམ་གྱིས་ཆོག་པར་འཛིན་པ་ཚོས་གང་བྱེད་ལ་ཟེར་གྱི་མེད་དེ།དེའི་རིགས་ལ་ནོར་བ་མཐའ་མེད་པས་སུ་ཞིག་གིས་རེ་རེ་བཞིན་བཅོས་པར་ནུས།